Peder Hvelplund (EL), 2019-04-26:
Tak for det, formand.
Jeg kan ligeså godt sige det fra starten af: Enhedslisten kommer til at stemme imod det lovforslag, som det ligger her.
Det gør vi, fordi der er et af elementerne i den her blandede pakke af initiativer, som er fuldstændig uspiselig for os, og det er forslaget om vurderingen af lægeerklæringen, hvor der oprettes en ny enhed i Styrelsen for Patientklager, der kan underkende allerede udførte speciallægeerklæringer.
Det er en særdeles bekymrende konstruktion, som også får kritik i høringssvarene.
Men det vil jeg vende tilbage til.
Der er en del, der er en implementering af den såkaldte tillidspakke fra januar måned.
Tillidspakken skulle genoprette tilliden mellem sundhedsvæsenet og sundhedspersonalet efter Svendborgsagen, der berettiget skabte stor usikkerhed hos læger og andet sundhedspersonale for at kunne blive indklaget for domstolene af Styrelsen for Patientsikkerhed, selv om de reelt set blot passede deres arbejde i et sundhedsvæsen, der er alt, alt for presset af mangel på ressourcer.
Vi finder ikke, at regeringen har været voldsomt ambitiøse i forhold til implementeringen.
F.eks. er det helt uforståeligt, at regeringen ikke har oprettet en ankeinstans for både tilsyns- og ankesager.
Det blev ellers annonceret i forbindelse med tillidspakken, og det er et helt naturligt element, at der ville kunne indføres en anden instans.
Herudover er der en række positive initiativer såsom Rådgivende Udvalg for Tilsyn, Fagligt Forum for Patientsikkerhed, øget beskyttelse ved rapportering af utilsigtede hændelser og krav om instrukser.
Det er alt sammen udmærket tiltag, som formentlig ikke vil ændre det store, men som trods alt er små forbedringer.
Dem ville vi samlet set godt kunne støtte.
Så er der forslaget om sprogkrav til udenlandske læger.
Fru Liselott Blixt for Dansk Folkeparti var tidligere inde på, at vi har et beslutningsforslag her i salen igen på torsdag, som omhandler nogenlunde det samme emne.
Der gjorde hun jo ganske udmærket rede for, hvad det drejer sig om.
Det, der er problemet med det her forslag, er, at regeringen sådan set bare tørrer ansvaret af på regioner og sygehuse og ikke reelt set løser problemet.
Det er helt urimeligt, især for de hospitaler, der i forvejen har svært ved at rekruttere læger.
Skal de slække på sprogkravene, eller skal de opgive at få en læge?
Herudover bliver de pålagt en ekstra administrativ byrde.
Det, de i sidste ende risikerer, er jo, at det kommer til at gå ud over patientsikkerheden.
Derudover lægges der ikke op til, at der skal stilles krav om et givet niveau for sprogkrav med en sprogtest ude på sygehusene.
I det centrale autorisationssystem er der klare karakterkrav for sprogkundskaber.
Derfor for lige at opsummere: Det løser ikke problemet.
Det er præcis det, vi har et centralt autorisationssystem til at sikre.
Det er en stadfæstelse af en aftale fra sidste år mellem regeringen, Dansk Folkeparti og Socialdemokratiet om at oprette en enhed i Styrelsen for Patientklager, som Folketingets Indfødsretsudvalg kan anmode om fornyet vurdering, hvis de mener, der er behov for det i forbindelse med behandlingen af en ansøgning om statsborgerskab.
Det er en fuldstændig unødvendig bureaukratisering alene med det formål at vanskeliggøre muligheden for at søge om statsborgerskab.
I dag bliver der udarbejdet lægeerklæringer, hvis man søger om dispensation fra de strenge krav i forbindelse med statsborgerskab.
Vi bør selvfølgelig og har heller ikke grund til andet have tillid til det arbejde, som en læge med patientkontakt udfører.
Men det sker heldigvis uhyre sjældent, fordi vi har en høj faglig standard hos vores læger.
Det udtrykker mistillid til lægernes arbejde.
Man indfører et nyt gebyr, så ordningen bliver finansieret af alle borgere, der søger om statsborgerskab.
Det er en af grundene til, at gebyret bliver forhøjet fra 1.200 kr. til 3.800 kr. – over en tredobling!
Hertil kommer så udgiften for de lægeerklæringer, som man nu kan risikere at få underkendt.
Det er dybt urimeligt.
Det er et bureaukratisk forslag, det udtrykker mistillid til lægerne, og det gør det endnu sværere at opnå de demokratiske rettigheder, som et statsborgerskab giver.
I Enhedslisten betragter vi det som et helt uacceptabelt forslag og kan af den grund ikke støtte det samlede forslag.